Kesklinna politseijaoskonna juht Kaido Saarniit ütles Õhtulehele, et täna hommikul aset leidnud vahejuhtumi asjaolude väljaselgitamiseks alustati koos prokuratuuriga kriminaalmenetlust karistusseadustiku avaliku korra rasket rikkumist käsitleva paragrahvi alusel.
"Riigikogu ees toimunud meeleavaldusel tekkis füüsiline konflikt ning politseinikud kuulasid kannatanuna üle Indrek Tarandi. Sündmuskohal väideti, et ta võib olla alkoholijoobes. Korrakaitsjad kontrollisid tema joovet ning mees oli kaine," kinnitas Saarniit.
"Edasise uurimise eesmärgiks on selgitada välja kõik juhtunu täpsemad asjaolud. Kriminaalasja kohtueelset menetlust viib läbi Põhja prefektuur ning juhib Põhja ringkonnaprokuratuur."